মহাসড়ক যেন মৃত্যুফাঁদ
ফরিদপুরের সড়ক দুর্ঘটনার রেশ কাটতে না কাটতেই ঝালকাঠিতে আরেকটি মর্মান্তিক দুর্ঘটনায় এক পরিবারের সাতজনসহ ১৪ জন নিহত হয়েছেন।







জানা যায়, ঝালকাঠির গাবখান সেতুর টোল প্লাজায় খুলনা থেকে আসা সিমেন্টবাহী এক ট্রাকের চালক নিয়ন্ত্রণ হারালে সেটি কয়েকটি যানবাহনকে ধাক্কা দেয়, এতে হতাহতের ঘটনা ঘটে।




বুধবার দুপুরে এ দুর্ঘটনা ঘটে। ঝালকাঠি-রাজাপুর সড়কটি উপজেলা সংযোগ সড়ক। সরু এ সড়কে গাড়ির সর্বোচ্চ গতিবেগ থাকার নিয়ম ঘণ্টায় ৪০ থেকে ৬০ কিলোমিটার। অথচ ৮০ কিলোমিটারের বেশি গতিতে আঘাত হেনেছে সিমেন্টবোঝাই ট্রাকটি।
গত দুদিনে সারা দেশে সড়ক দুর্ঘটনায় আরও কয়েকজন নিহত হয়েছেন। বস্তুত সড়ক দুর্ঘটনা পরিণত হয়েছে নিত্যঘটনায়। এক পরিসংখ্যান থেকে জানা যায়, গত মার্চ মাসে সারা দেশে সড়ক দুর্ঘটনায় ৫৬৫ জন নিহত হয়েছেন; আহত হয়েছেন ১ হাজারের বেশি মানুষ।
দেশের সড়ক-মহাসড়কগুলো যেন ভয়ংকর মৃত্যুফাঁদে পরিণত হয়েছে। গত কয়েক দশকে দেশে সড়ক যোগাযোগ ব্যবস্থায় অবকাঠামোগত উন্নয়ন হলেও সড়কে চলাচলের ক্ষেত্রে নিরাপত্তা নিশ্চিত করা যায়নি। সড়কে চলছে লাখ লাখ অবৈধ যানবাহন। সবচেয়ে উদ্বেগের বিষয় হলো, দেশের সড়ক-মহাসড়কগুলোতে শৃঙ্খলা ফেরানোর উদ্যোগ মোটেই দৃশ্যমান নয়। ফলে একের পর এক দুর্ঘটনা ঘটছে।
২০১৮ সালে নিরাপদ সড়কের দাবিতে শিক্ষার্থীরা আন্দোলন শুরু করলে সড়ককে নিরাপদ করতে কর্তৃপক্ষ নানা আশ্বাস দিয়েছিল; কিন্তু বাস্তবতা হলো সড়ককে এখনো নিরাপদ করা যায়নি। দুর্ঘটনায় প্রাণ হারানো ছাড়াও অনেকে পঙ্গু হচ্ছেন। প্রাণ হারানো বা পঙ্গু হওয়া ব্যক্তিটি যদি পরিবারের একমাত্র কর্মক্ষম ব্যক্তি হন, তাহলে সেই পরিবারটির অবস্থা কী হয়, তা সহজেই অনুমেয়।
সড়ক দুর্ঘটনার নানা কারণের মধ্যে সবচেয়ে উল্লেখযোগ্য হলো-গাড়ির বেপরোয়া গতি, চালকের অদক্ষতা, চালকের ক্লান্তি, অতিরিক্ত যাত্রী বহন, সড়কের ত্রুটি, সড়কের পাশে হাটবাজার, ত্রুটিযুক্ত যানবাহন ইত্যাদি। সড়ক-মহাসড়কে যান চলাচলের সর্বোচ্চ গতি বেঁধে দিয়ে এবং গতি পরিমাপক যন্ত্র ব্যবহার করে চালকদের ওই নির্দিষ্ট গতি মেনে চলতে বাধ্য করা হলে আশা করা যায়, দুর্ঘটনা অনেক কমে আসবে। কম গতির নিষিদ্ধ যানবাহনের কারণেও মহাসড়কে ঝুঁকি বাড়ছে।
সড়ক-মহাসড়কের অন্যান্য ঝুঁকি এড়াতেও নিতে হবে পদক্ষেপ। সড়ক দুর্ঘটনার কারণ ও প্রতিকার সম্পর্কে বিশেষজ্ঞদের পক্ষ থেকে নানা পরামর্শ ও সুপারিশ প্রদান করা হলেও তা যে অরণ্যে রোদনে পর্যবসিত হচ্ছে, দেশে প্রতিদিন ঘটা দুর্ঘটনাগুলোই এর বড় প্রমাণ।
দুর্ঘটনা রোধে আইনের প্রয়োগ নিশ্চিত করা দরকার। ফিটনেসবিহীন যানবাহনের বিরুদ্ধে অভিযান পরিচালনাসহ সড়ক ব্যবস্থাপনার বিভিন্ন ক্ষেত্রে লোকবল কম, এ তথ্য আমরা জানি। তবে দুর্নীতি রোধে কর্তৃপক্ষ কঠোর হলে কম লোকবল নিয়েও বিভিন্ন ধরনের অভিযানে কাঙ্ক্ষিত সুফল পাওয়া সম্ভব।
ক্লান্ত-শ্রান্ত চালক গাড়ি চালালে স্বভাবতই তাতে দুর্ঘটনার ঝুঁকি বাড়ে। কর্তৃপক্ষকে এসব দিকেও দৃষ্টি দিতে হবে। সড়কে শৃঙ্খলা ফেরাতে কর্তৃপক্ষকে কঠোর হতে হবে। পরিবহণ কর্মীদের জীবনমানের উন্নয়নেও পদক্ষেপ নেওয়া প্রয়োজন। সড়ক দুর্ঘটনা রোধে যত পরিকল্পনাই গ্রহণ করা হোক না কেন, দুর্নীতি রোধ করা না গেলে কাঙ্ক্ষিত ফল মিলবে কিনা সন্দেহ।

ফরিদপুরের সড়ক দুর্ঘটনার রেশ কাটতে না কাটতেই ঝালকাঠিতে আরেকটি মর্মান্তিক দুর্ঘটনায় এক পরিবারের সাতজনসহ ১৪ জন নিহত হয়েছেন।